open-index/open-wikipedia-markdown huggingface dataset:
Fidžinluri

**Fidžinluri** (*Phigys solitarius*) on kaijoihin kuuluvan sukunsa ainoa edustaja. Sen aiempi lajinimi on **sepelluri**.

Se elää vain Fidžin saaristossa eteläisellä Tyynellämerellä.

## Koko ja ulkonäkö
Fidžinlurin pituus on noin 20 cm ja paino 75–85 g. Sen höyhenpuvun yleisväri on punainen. Päälaki ja otsa ovat violetit, samoin mahan takaosa ja alaperä. Niskassa on suuri vihreä laikku. Siivet, selkä ja pyrstö ovat vihreät, ja myös siipien sekä pyrstön alapeitinhöyhenet ovat vihreitä. Nokka on oranssi, iiris punainen ja koivet vaaleanpunertavan oranssit. Sukupuolet ovat lähes samanvärisiä, mutta koiraan päälaen violetti on hieman kirkkaampaa. Nuoren linnun nokka on ruskehtava, iiris tummanruskea ja koivet vaaleanharmaat.

Ensimmäisenä fidžinlurin kuvaili saksalainen Suckow vuonna 1800. Britti George Robert Gray sijoitti lajin omaan sukuun *Phigys*.

## Esiintyminen
Fidžinluri elää vain Fidžin suurimmilla saarilla. Lajin elinympäristön laajuus on 20&nbsp;000–50&nbsp;000 neliökilometriä. Lajin populaation koko on 10&nbsp;000–100&nbsp;000 yksilöä. Fidžinluria pidetään joskus myös vankeudessa lemmikkilintuna, mutta Suomessa niitä ei tavata.

## Elinympäristö
Fidžinlurit asuvat alavien maiden tuoreissa metsissä ja vuorten alarinteillä, myös palmumetsiköissä ja puutarhoissa. Ne esiintyvät yleensä pienissä parvissa tai pareittain, toisinaan jopa 50 yksilön parvia on havaittu. Laji on äänekäs ja huomiota herättävä, ja sitä tavataan yleisesti myös taajamissa.

## Lisääntyminen
Pesintä tapahtuu syksyllä elokuusta alkaen. Pesä sijaitsee puun tai korkean kannon kolossa tai onkalossa. Naaras munii yhden tai kaksi munaa. Muna on kooltaan 25,5×20 mm. Haudonta kestää noin 30 päivää ja poikaset jättävät pesän noin yhdeksän viikon ikäisinä.

## Ravinto
Fidžinlurit syövät siitepölyä, mettä, kukkia ja pehmeitä hedelmiä. Erityisen persoja ne ovat kookospalmun, afrikantulppaanipuun ja erään korallipuun (*Erythrina indica*) kukinnoille.

## Lähteet

* Forshaw, Joseph M. & Cooper, William T. 1977: Parrots of the World. - T.F.H. Publications, Inc. New Jersey. 
* World Parrot Trust
Syrakusan maakunta

**Syrakusan maakunta** (, ) on Sisilian saarella sijaitseva Italian maakunta. Se rajoittuu idässä ja etelässä Joonianmereen, pohjoisessa ja luoteessa Catanian metropolikaupunkiin sekä lännessä Ragusan maakuntaan.

Syrakusan maakunnan pinta-ala on 2&nbsp;124&nbsp;km2 ja asukasluku runsaat 400&nbsp;000. Maakunta muodostuu 21 kunnasta, pääkaupunki on Syrakusa.

## Lähteet

## Aiheesta muualla

*Virallinen sivusto
Edmund Spenser

**Edmund Spenser** (1552 tai 1553 – 13. tammikuuta 1599 Lontoo, Englanti) oli englantilainen runoilija. Hän oli merkittävä renessanssilyriikan ja sonettirunouden edustaja.

Spenser opiskeli lontoolaisessa Merchant Taylors' School -koulussa ja Pembroke Collegessa Cambridgessa. Vuodesta 1580 hän asui Irlannissa virkamiehenä ja tilanomistajana. Spenserin pääteos on *[[The Faerie Queene]]*, jonka julkaisemiseen häntä innosti Walter Raleigh. Teoksessa hän käyttää kehittämäänsä Spenser-säkeistöä, jota hänen jälkeensä ovat käyttäneet muun muassa lordi Byron, John Keats ja Shelley.

## Teokset
*The Speheardes Calender, 1579
*Complaints, 1591
*Daphnaîda, 1591
*Amoretti, 1595 (sonetteja)
*Epithalamion, 1595 (hääoodi)

### Suomennettuja runoja
;Lähde
* Epithalamion: ote, suom. Aale Tynni, *Tuhat laulujen vuotta: valikoima länsimaista lyriikkaa*, toim. Aale Tynni, Helsinki: WSOY 1957, 1974 , 2004  (Suomennoksessa teoksen rivit 74–314)
Teoksessa *[[Englantilaisen kirjallisuuden kultainen kirja|Maailmankirjallisuuden kultainen kirja 3: englantilaisen kirjallisuuden kultainen kirja]]*, toimittaja Eino Railo, WSOY 1933
* Keijukaiskuningatar, I kirja, I laulu: Una ja punaristin ritari, suom. Jaakko Tuomikoski
* Ma armaan nimen rantaan kirjoitin, suom. Toivo Lyy
* Paimenen kalenteri: Huhtikuu, suom. Jaakko Tuomikoski

## Lähteet

## Aiheesta muualla
Roberto Frinolli

**Roberto Frinolli** (s. 13. marraskuuta 1940) on entinen italialainen yleisurheilija. Hänen päälajinsa oli 400 metrin aitajuoksu.

Frinolli sijoittui Tokion 1964 olympialaisten 400 metrin aitajuoksussa kuudenneksi ajalla 50,7&nbsp;s. Hänen maanmiehensä Salvatore Morale juoksi 0,6 sekuntia nopeammin ja sai pronssia. Budapestin EM-kilpailuissa 1966 Frinolli voitti 400 metrin aitajuoksussa kultaa ajalla 49,8&nbsp;s. Hän osallistui myös 4 × 400 metrin viestijuoksuun, jossa Italian joukkue sijoittui kuudenneksi ajalla 3.06,5. Melbournen 1968 olympialaisissa hän oli aitajuoksun loppukilpailussa ainoa italialainen ja jäi viimeiseksi eli kahdeksanneksi ajalla 50,1&nbsp;s.

## Lähteet
* 
*
Armando Filiput

**Armando Filiput** (19. joulukuuta 1923 – 30. maaliskuuta 1982) oli italialainen yleisurheilija. Hänen päälajinsa oli 400 metrin aitajuoksu.

Filiput voitti Brysselin EM-kilpailuissa 1950 kultaa 400 metrin aitajuoksussa ajalla 51,9&nbsp;s. Lisäksi hän saavutti hopeaa 4 × 400 metrin viestijuoksussa, jossa Italian joukkueen loppuaika oli 3.11,0. Helsingin 1952 olympialaisten aitajuoksussa hän sijoittui loppukilpailun viimeiseksi eli kuudenneksi ajalla 54,4&nbsp;s.

## Lähteet

* 
* 

### Viitteet
Jukka Viitasaari

**Jukka Viitasaari** (s. 1961) on tamperelainen puhallinmusiikin säveltäjä, kustantaja, kriitikko, kitaristi ja tuubansoittaja.

## Muusikkona
Jukka Viitasaari aloitti soittamisen 10-vuotiaana trumpetilla. Myöhemmin instrumentiksi tuli sähkökitara. Viitasaaren ensimmäisen yhtyeen, vuonna 1975 aloittaneen kuortanelaisen Moukarin musiikillisia esikuvia olivat mm. Hurriganes, Jimmy Page ja King Crimson. Vuodesta 1984 hän on soittanut kitaraa ILLU-Bandissa ja vuodesta 1988 Let's Eppelinissä.

## Säveltäjänä
Jukka Viitasaari on Suomen kansainvälisesti menestynein uuden puhallinmusiikin säveltäjä.

## Yksityiselämä

Viitasaari on kotoisin Kuortaneelta Mäyryn kylästä. 1980-luvulla hän muutti Jyväskylään aloittaessaan opinnot Jyväskylän opettajankoulutuslaitoksessa. Lopetettuaan luokanopettajan työt ja siirryttyään päätoimiseksi säveltäjäksi Viitasaari muutti vuonna 2005 Tampereelle.

## Lähteet

## Aiheesta muualla
*Score Exchange
*Let's Eppelin 
*7ikko-kustannus
Anne Parillaud

**Anne Parillaud** (s. 6. toukokuuta 1960 Pariisi, Ranska) on ranskalainen näyttelijä. Hänet tunnetaan muun muassa elokuvista *[[Tyttö nimeltä Nikita]]* (1990), *[[Sydämen polut]]* (1993) ja *[[Totuuden rajat]]* (2004).

## Palkinnot
*Paras näyttelijä, Paris Film Festival 2004
*Special Mention, Tokyo International Film Festival 1993
*César-palkinto 1991
*David, David Di Donatello Award 1990

## Yksityiselämä
Anne Parillaud on ollut kaksi kertaa naimisissa, ensin vuosina 1986–1991 ohjaaja Luc Bessonin ja myöhemmin vuosina 2005–2010 muusikko Jean-Michel Jarren kanssa. Parillaud on myös edellisten välissä seurustellut elokuvatuottaja Mark Allanin kanssa. Hänellä on kolme lasta: tytär Luc Bessonin sekä kaksi poikaa Mark Allanin kanssa. Hänellä on myös ollut suhde 1980-luvulla näyttelijä Alain Delonin kanssa.

## Lähteet
Predikaatti (logiikka)

**Predikaatti** (< , kuuluttaa, väittää) tarkoittaa logiikassa jotain, mitä voidaan sanoa jonkinlaisena määreenä jostakin. Usein predikaatti tarkoittaa näin samaa kuin ominaisuus. Predikaattilogiikassa predikaatti voi olla joko entiteetin ominaisuus tai entiteettien välinen suhde.

## Aristoteelinen logiikka

Aristoteelisessa logiikassa jokaisessa arvostelmassa on aina kaksi termiä, subjekti ja predikaatti. Tällaisessa arvostelmassa subjektista väitetään jokin predikaatti. Esimerkiksi lauseessa ”Sokrates on ihminen” predikaatti ”on ihminen” väitetään subjektista ”Sokrates”.

*Predikointi* tarkoittaa sen väittämistä, että jokin predikaatti kuuluu jollekin subjektille. Esimerkiksi lauseessa ”Sokrates on ihminen” ihmisyys siis predikoidaan Sokrateelle.

## Predikaattilogiikka

Joskus on epäkäytännöllistä tai mahdotonta määritellä joukko kuvaamalla kaikki sen jäsenet. Toinen mahdollinen tapa määritellä joukko on määritellä jokin ominaisuus, joka on yhteinen kaikille joukon jäsenille.

Merkintä *P(x)* tarkoittaa väittämää *P* koskien muuttujaa *x*. Joukko, jonka *P(x)* määrää, merkitään {*x* | *P(x)*}. Joukko on kokoelma niitä olioita, joille väittämä *P* on mielekäs ja tosi.

Esimerkiksi {x | x on lukua neljä pienempi positiivinen kokonaisluku} on joukko {1, 2, 3}.

Tällöin joukon {x | *P(x)*} jäsen on olio *t*, josta väittämä *P(t)* on totta. Väittämää *P(x)* kutsutaan predikaatiksi. Väittämää *P(x)* kutsutaan myös *propositionaaliseksi funktioksi*, koska jokainen *x*:n valinta tuottaa proposition eli väitelauseen *P(x)*, joka on joko tosi tai epätosi. Esimerkiksi lause ”Sokrates on ihminen” on propositio, kun taas ”*x* on ihminen” on propositionaalinen funktio.

## Katso myös

* Subjekti
* Vapaa ja sidottu muuttuja
* Syllogismi

## Lähteet

## Aiheesta muualla

* Introduction to predicates
Ikiyö

**Ikiyö** on vuonna 2003 ilmestynyt Ilkka Remeksen seitsemäs aikuisten romaani. Sen päähenkilönä on suomalainen TERA:n agentti Antti Korpi. Kirjassa esiintyy sivuroolissa myös Antti Korven poika Aaro, joka aloitti oman nuortenkirjasarjansa samana vuonna ilmestyneellä *[[Piraatit]]*-teoksella. Ikiyö oli 135&nbsp;200 kappaleen myynnillä Suomen myydyin kirja vuonna 2003.

## Juoni
Haminassa tapahtuu arvonkuljetusauton ryöstö, jossa varastetaan ydinlataus. Varastajat ovat Noora Uusitalo sekä Ralf Denk. Heidän peräänsä laivalle lähetetään Antti Korpi, joka on matkalla Suomesta Saksaan poikansa kanssa. Heidät kuitenkin köytetään ja aktivisti-varkaat antavat heille muistinmenetysseerumia, joka lisää TERA:n mielenkiintoa. 

Denk tartuttaa paaviin ebolavirusta, joka tappaa tämän myöhemmin. Sen jälkeen hän lähtee Nooran kanssa Kongoon, jossa aikoo räjäyttää ydinlatauksen ja sen mukana ihmisen lisääntymisen estävää ehkäisyvirusta. Antti lähtee heidän peräänsä ja saakin heidät kiinni ennen räjäytystä.

## Lähteet

## Aiheesta muualla
*  Ilkka Remeksen kotisivut
Samoanlurikki

**Samoanlurikki** (*Vini australis*) on polynesialainen kaijalaji.

## Koko ja ulkonäkö
Samoanlurikin pituus on noin 19 cm ja paino 47–52 g. Sen höyhenpuvun yleisväri on vihreä. Päälaki on hohtavan sininen ja naama, kurkku ja maha punaiset. Nokka on oranssi, iiris keltainen ja koivet oranssit. Sukupuolet ovat samanvärisiä. Nuoren linnun nokka on ruskehtava, oranssikärkinen, iiris on ruskea ja koivet oranssinruskeat.

## Esiintyminen
Samoanlurikki elää Samoalla ja Tongalla sekä lähistöllä olevilla Keski-Polynesian saarilla ja Fidžillä Laun saaristossa. Lajin elinympäristön laajuus on 20&nbsp;000–50&nbsp;000 neliökilometriä ja lajin populaation koko on 50&nbsp;000–100&nbsp;000 yksilöä. Parvet vaeltelevat kukkivia puita etsien saaresta toiseen. Laji on yleinen, mutta sen kanta on taantumassa rottien takia. Samoanlurikkia pidetään harvoin vankeudessa lemmikkilintuna.

## Elinympäristö
Samoanlurikit asuvat tuoreissa metsissä, myös palmumetsiköissä, puutarhoissa ja asutuksen piirissä. Ne esiintyvät yleensä pienissä parvissa tai pareittain.

## Lisääntyminen
Pesintä tunnetaan puutteellisesti. Pesä sijaitsee puun tai korkean kannon kolossa tai onkalossa. Naaras munii yhden tai kaksi munaa. Muna on kooltaan 27,1*24,2 mm.

## Ravinto
Samoanlurikit syövät siitepölyä, mettä, kukkia ja pehmeitä hedelmiä. Erityisen persoja ne ovat kookospalmun kukinnoille.

## Lähteet

* Forshaw, Joseph M. & Cooper, William T. 1977: Parrots of the World. - T.F.H. Publications, Inc. New Jersey. 
* World Parrot Trust
Kopaali

**Kopaali** on eräs kasvien ja puiden tuottama hartsierite (puupihka), jota usein saadaan kopaivapuista. Termillä tarkoitetaan yleensä aromaattisten puuhartsien ryhmää, jota Väli-Amerikan alkuperäiskulttuurit käyttivät rituaaleissa poltettuna suitsukkeena, mutta myös muissa tarkoituksissa. 1800-luvulla se oli Itä-Afrikassa yleinen vientituote.

Yleisemmin sana kopaali voi kuvailla hartsin kaltaisia ainesosia polymeroinnin ja kovettumisen välitilassa kovempien "Gummi"-hartsien ja meripihkan yhteydessä. Sana kopaali tulee Keski-Amerikan nahuatl-kielen sanasta "copalli". Maya-kulttuurin ihmiset ja mayojen aikalaiset tunsivat sen useissa mayojen kielissä sanana *pom* tai jokin samantapainen muunnos siitä, vaikkakin itse sanan on todistettu olevan mayojen lainasana aiemmista mixe-zoque -kielistä.

Kopaali sekoitetaan joskus virheellisesti meripihkaan, tai sitä käytetään meripihkan halvempana korvikkeena jalokivissä.

Meksikon ja Väli-Amerikan alkuperäisasukkaat käyttävät kopaalia joskus vieläkin seremonioissa ja rituaaleissa. Sitä on saatavana eri muodoissa. Kova, meripihkan kaltainen kellertävä versio on halvempaa. Valkoinen kopaali, kova, maitomainen ja tahmea ainesosa on kalliimpi versio samasta hartsista. 

## Kopaalin käyttö maalaustyössä
Kopaaleja ja muita hartseja, kuten dammaria ja mastiksipihkaa käytettiin yleisesti erityisesti taidemaalauksessa sekä maalien ja lakkojen ainesosana, ennen kuin synteettinen alkydihartsi korvasi ne 1900-luvun alussa teollisen maalinvalmistuksen yleistyessä. Niitä käytetään vieläkin taidemaalauksessa ja entisöintityössä. 

Kopaali ja meripihka eroavat pehmeämmistä dammarista ja mastiksista lähinnä siinä, että ne ovat peräisin usein jo sukupuuttoon kuolleesta kasvillisuudesta, jota löydetään usein vain maaperästä. Dammaria ja mastiksia taas saadaan vielä elossa olevista kasveista. Hartsin kovuudet vaihtelevat tavallisesti löytöpaikan mukaan. Afrikasta peräisin olevia kopaaleja on pidetty meripihkan jälkeen kovimpina kopaaleina.

Lakan valmistuksessa käytettiin ennen usein meripihkaa ja muita kovempia, usein Afrikasta peräisin olevia "gummi"-hartseja. Tosin nykyisin helpoimmin saatava kopaali on Aasiasta tuotava manilla-kopaali sekä Madagaskarilta saatava kovempi kopaali. Lakan valmistustyössä oli välttämätöntä saada aikaan korkea – kopaalilajikkeesta riippuen +250–450 celcius-asteen – lämpötila, että hartsi saatiin pysyvästi sekoittumaan pellavaöljyyn. Lopuksi lakan jäähdyttyä siihen voitiin lisätä vielä liuotinta ja kuivikeainetta, ja se suodatettiin. Valmistettaessa lakkaa kiinanpuuöljystä – joka myös oli yleistä varsinkin Aasiassa, käytetään erilaisia valmistusmenetelmiä kiinanpuuöljyn erilaisten ominaisuuksien vuoksi.

Lakkamaali valmistettiin aiemmin yksinkertaisimmillaan sekoittamalla valmistettuun lakkaan sävytettyä öljymaalia tai hiertämällä siihen suoraan väripigmenttiä.

## Lähteet

## Aiheesta muualla

* Coloria.net, lakat
*
Georg Adolf Suckow

**Georg Adolf Suckow** (28. tammikuuta 1751 Jena – 13. maaliskuuta 1813 Heidelberg) oli saksalainen lääkäri, kemisti, mineralogi, kaivosinsinööri ja luonnontieteilijä.

Suckow toimi lääketieteen, kemian ja luonnonhistorian professorina Heidelbergin yliopistossa. Hän kirjoitti useita teoksia eri tieteenaloilta. Vuodesta 1808 alkaen hän oli Baijerin tiedeakatemian jäsen. Hänen puolisonsa oli Regina Elisabetha Meißner, ja heillä oli kaksi poikaa, joista Friedrich Wilhelm Ludwig Suckow oli myös luonnontieteilijä.

Suckow kuvaili ja nimesi linnuista fidžinlurin (*Phigys solitarius*).

## Teoksia
* *Von dem Nutzen der Chymie zum Behuf des bürgerlichen Lebens, und der Oekonomie. Nebst Ankündigung der Lesestunden des Sommers halben Jahres 1775 bei der kurfürstlichen oekonomischen Schule zu Lautern, von G.A. Suckow, der A.D. Professor der theoretischen Wissenschaften, und beständigen Sekretair der Kurfürstlichen oekonomischen Gesellschaft*. Mannheim/Lautern (1775)
* *Oekonomische Botanik*. (1777)
* *Versuche über die Wirkungen verschiedener Luftarten auf die Vegetation*. (1782)
* *Diagnose der Pflanzengattungen*. (1792)

## Lähteet
Ragusan maakunta

**Ragusan maakunta** (, ) on Sisiliassa sijaitseva Italian maakunta.

Ragusan maakunta rajoittuu etelässä ja lännessä Välimereen, idässä Syrakusan maakuntaan, pohjoisessa Catanian maakuntaan ja luoteessa Caltanissettan maakuntaan.

Ragusan maakunnan pinta-ala on 1&nbsp;624&nbsp;km2 ja asukasluku noin 320&nbsp;000. Maakunta muodostuu 12 kunnasta, pääkaupunki on Ragusa. Muita yli 50&nbsp;000 asukkaan kaupunkeja ovat Vittoria ja Modica.

Ragusan maakunnalla on rantaviivaa viitisenkymmentä kilometriä. Rannikolla on kalastajakyliä. Ragusan alue on pääasiassa turmeltumatonta, sillä 1800-luvulla ja 1900-luvun alussa suuri joukko ihmisiä muutti sieltä muualle Italiaan ja ulkomaille. Viimeisen 20 vuoden aikana tilanne on muuttunut matkailun lisäännyttyä, mutta edelleen maakunnassa on useita alueita, jotka ovat säilyneet koskemattomina viimeiset 200&nbsp;vuotta.

Ragusan maakunta on tunnettu hienoista kirkoistaan ja Ragusan kaupungissa on nähtävillä useita barokkityylisiä rakennuksia.

## Lähteet
*citypopulation.de 

### Viitteet

## Aiheesta muualla

*Virallinen sivusto
Afroseminolinen kreoli

**Afroseminolinen kreoli** on englannin kieleen perustuva kreolikieli. Sitä puhuvat mustat seminolit, jotka ovat mustien orjien ja seminoli-intiaanien jälkeläisiä. Suurin osa heistä asuu seminolien reservaatissa Oklahomassa, mutta muutamia asuu myös Texasin pohjoisosissa. Kieltä puhuu noin kaksisataa henkilöä, ja se on laajasti häviämässä, koska kielen puhujat siirtyvät puhumaan englantia. Kieli on sukua gullahin kreolikielelle.
Iso Madesjärvi

**Iso Madesjärvi** on rehevöitynyt ja vesikasvien valtaama järvi Kurikan ja Parkanon rajalla. Pinta-alaa järvellä on 1,39324 neliökilometriä, ja se on Kyrönjoen valuma-alueen yhdeksänneksi suurin järvi. Järven pinnankorkeus on 144,9 metriä ja rantaviivaa on viisi kilometriä. Iso Madesjärvi laskee vetensä luomaa pitkin Vähään Madesjärveen, joka sijaitsee Isolta Madesjärveltä koilliseen.

Ison Madesjärven rannalla sijaitsee kunnan uimaranta sekä vene. Järven koillisrannalla kohoaa Jalasjärven korkein huippu, 193-metrinen Klopero tai Kloperovuori.

## Lähteet
Punainen metsä

**Punainen metsä** () on noin kymmenen neliökilometrin laajuinen metsäalue lähellä Tšernobylin ydinvoimalaa. Vuonna 1986 sattuneen Tšernobylin ydinvoimalaonnettomuuden laskeuma osui vahvimmin juuri tähän alueeseen, jolloin siellä kasvanut mäntymetsä kuoli pystyyn ja kellastui, eli toisin sanoen metsä muuttui punaiseksi. Männyt absorboivat voimakkaasti radioaktiivisia hiukkasia ja metsä kuoli. Jos alueella syttyisi metsäpalo, hiukkaset leviäisivät jälleen ilmakehään. Niinpä metsä päätettiin kaataa ja puut haudata maahan.

Alue on edelleen yksi maailman radioaktiivisimmista alueista.

Nykyään uusi luonto kukoistaa alueella. Eläimissä on kuitenkin havaittu monia mutaatioita.

## Lähteet

## Aiheesta muualla

* Paskevytš, Sergiy: Red Forest  Chornobyl.in.ua. 
* Chornobyl’s red forest  Texas Tech University’s Chornobyl Website.
Chinese Democracy (kappale)

"**Chinese Democracy**" on hard rock -yhtye Guns N’ Rosesin kappale yhtyeen kuudennelta studioalbumilta *[[Chinese Democracy]]lta*. Kappale julkaistiin yhtyeen 21. radiosinglenä 22. lokakuuta 2008, ja viikkoa myöhemmin se ilmestyi bändin My Spaceen kuunneltavaksi ilmaiseksi. Kappale julkaistiin iTunesissa 9. marraskuuta 2008. Kappaleen kirjoittivat Axl Rose, Josh Freese ja Tommy Stinson, ja sen sanoitti Axl Rose.

## Synty
Ennen kappaleen julkaisemista singlenä "Chinese Democracyä" on soitettu livenä Guns N' Rosesin Chinese Democracy World Tour -kiertueella vuosina 2001, 2002, 2006, 2007, 2009 ja 2010.

Axl Rose esitteli kappaleen ensimmäisen live-esiintymisen Nevadassa, Las Vegasissa näin 1. tammikuuta 2001. Kappaletta inspiroi Martin Scorsese elokuva *[[Kundun]]*, joka perustui 14. dalai-laman elämään.

## Vastaanotto
Kappale sai hyvän vastaanoton kriitikoilta. *Spin Magazinen* arvostelussa kehuttiin kappaleen "paksua, jäntevää, 4-sointuista riffiä ja Axl [Rosen] banshee-ulvontaa. Myös entinen Guns N' Rosesin kitaristi Slash sanoi, että "kappale kuulosti coolilta" ja "on hyvä kuulla [Axl Rosen] ääntä taas". Faneille kappale oli levyltä vanhan bändin materiaalia eniten muistuttava, ja siitä syystäkin sitä on ylistetty yhdeksi bändin parhaita hard rock-kappaleita.

## Listasijoitukset

## Kokoonpano
* Axl Rose – laulu, koskettimet, sovitus, digitaalinen muokkaus
* Robin Finck – rytmikitara
* Richard Fortus – rytmikitara
* Bumblefoot – rytmikitara, kitarasoolo
* Tommy Stinson – bassokitara, taustalaulu
* Chris Pitman – koskettimet, basso, kitara-prosessointi
* Dizzy Reed – koskettimet, taustalaulu
* Frank Ferrer – rummut, ja muut perkussiosoittimet

### Muut
* Buckethead – soolokitara
* Paul Tobias – rytmikitara, sovitus
* Caram Costanzo – intro, digitaalinen muokkaus
* Sean Beavan – sovitus, digitaalinen muokkaus
* Eric Caudieux – intro, digitaalinen muokkaus

## Lähteet
Karl Keiri

**Karl Leonard Geijer** myöh. **Keiri** () oli suomalainen jääkärivänrikki. Hänen vanhempansa olivat veturinkuljettaja Karl August Geijer ja Anna Liisa Rajamäki. 

## Opinnot
Geijer kävi kansakoulun ja liikeapulaiskurssin vuosina 1913–1914 sekä Vaasan aseseppäkurssin vuonna 1918.

## Jääkärikausi
Geijer työskenteli kauppa-apulaisena ennen liittymistään vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 27. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, josta hänet siirrettiin Altonan työosastoon 16. joulukuuta 1916 ja laskettiin 4. elokuuta 1917 siviilitöihin Saksaan.

## Suomen sisällissota
Geijer palasi takaisin Suomeen 14. maaliskuuta 1918 ja astui Suomen Valkoiseen armeijaan aliupseeriksi ylennettynä. Suomen sisällissotaan hänet liitettiin aluksi 1. Jääkärirykmentin esikuntaan, mistä hänet siirrettiin 21. huhtikuuta 1918 joukkueenjohtajaksi rykmentin 2. jääkäripataljoonan 3. komppaniaan, minkä mukana hän osallistui taisteluihin Lempäälässä ja Kämärän asemalla Viipurissa. 

## Sisällissodan jälkeinen aika
Geijer palveli sisällissodan jälkeen edelleen 1. Jääkärirykmentissä, mistä hänet siirrettiin 8. kesäkuuta 1918 alkaen Jääkärirykmentti 5:een, joka tunnettiin myöhemmin nimellä Kuopion jalkaväkirykmentti 4 ja Tampereen rykmentti. Geijer palveli rykmentin 5. komppaniassa. Armeijasta Geijer erosi 19. elokuuta 1919 ja liittyi Suojeluskuntajärjestöön ja hänet sijoitettiin paikallispäälliköksi Lapuan suojeluskuntaan. Lapualla hän palveli 1. marraskuuta 1919 – 15. maaliskuuta 1920 välisen ajan. Valtionrautateiden palvelukseen hän siirtyi vuonna 1922 ja palveli rautateillä Vaasassa vuoteen 1929 saakka, jolloin siirtyi liikemieheksi Helsinkiin. Geijer vaihtoi vuonna 1936 sukunimensä Keiriksi.

## Jatkosota
Keiri osallistui jatkosotaan työnjohtajana Linnoitusrakennuspataljoona 115:ssä ja Erikoistyökeskus 2:ssa, mistä hänet siirrettiin Helsingin suojeluskuntapiiriin ja edelleen työnjohtajaksi Karjalan tie - ja vesirakennuspiirin alaiselle Uuksu-Salmi-Rajakontu työmaalle. Hänet haudattiin Helsinkiin.
 

## Lähteet
* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938. 
*Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 . 

### Viitteet
Maailmankiertue (Extreme Duudsonit)

**Maailmankiertue** on Extreme Duudsonit -temppuryhmän ensimmäinen televisiosarja, jota tuotettiin kolme tuotantokautta vuosina 2001–2003. Pääosissa ovat Jarno Leppälä, Jukka Hildén, Jarno Laasala ja Hannu-Pekka Parviainen. Sarjaa esitettiin vain Suomessa. Kuvauspaikat olivat pääosin Seinäjoelta, toisin kuin sisällöissä mainitaan. Myöhemmät tuotannot olivat ulkomailla. 

Kaikki kolme tuotantokautta ja seuraava sarja *[[Duudsoni Elämää]]* julkaistiin vuonna 2007 DVD-kokoelmana *Duudsonit – Ylpeän Häjy Mahtiboksi*. Sarjassa esiintyvät musiikkikappaleet ovat suomalaisten The Odorants-, The Knob- ja DMBSTR-yhtyeiden tekemiä. 

## Jaksot
### Maailmankiertue 1 (ensimmäinen tuotantokausi)
*Las Vegas ja Mount Everest 
*Kairo ja Japani
*Alaska
*New York ja Venäjä
*Utah ja Sveitsi
*Islanti ja Siperia
*Sahara ja Kapkaupunki
*Maailman ympäri 13, 5 minuutissa

### Maailmankiertue 2 (toinen tuotantokausi)
*Seinäjoki ja Argentiina
*Texas ja Australia
*Italia, Niagaran putoukset ja Uusi-Seelanti
*Antarktis ja Brasilia
*Saksan mäkiviikot ja Zimbabwe
*Tappajavuori K2, Nevada ja Florida
*Neitsytsaaret ja Singapore
*Ahvenanmaa ja Puola
*San Diego ja Mongolia
*Toisen maailmankiertueen parhaat pätkät

### Maailmankiertue 3 (kolmas tuotantokausi)
*Pohjois-Korea ja Libya
*USA, Kanada, Oulu ja Brasilia
*Egypti ja Washington
*Irlanti ja Romania
*Bulgaria ja Tunisia
*Maailmankiertue 2 1/2: Seinäjoki ja Helsinki
*Norja ja Caymansaaret
*Kooste Viimeisestä Ristiretkestä

## Katso myös
* Duudsonit Amerikassa

## Lähteet
Vasensilmäkampelat

**Vasensilmäkampelat** (Bothidae) on piikkimakrillikalojen heimo. Se on saanut nimensä siitä, että useimmilla heimon lajeilla silmät ovat vartalon vasemmalla puolella, minkä takia kaloilla on tapana maata meren pohjalla ollessaan oikealla kyljellään. Heimoon kuuluu 164 lajia, jotka jaetaan kahteenkymmeneen sukuun. Ne elävät kaikki merivedessä: Atlantissa ja  Intian valtameressä sekä Tyynessämeressä.

## Lähteet

## Aiheesta muualla
*Wetwebmedia
*ITIS
The Russia Journal

**The Russia Journal** oli venäläinen riippumaton englanninkielinen webjulkaisu, joka ilmestyi 1999-2007. Sitä julkaistiin myös tilattavana kuukausittain ilmestyvänä aikakauslehtenä vuoteen 2005. The Russia Journal oli eräs muutamista riippumattomista venäläisistä medioista, jotka eivät ole oligarkkien hallinnassa. 

## Aiheesta muualla
*The Russia Journal Archives  Julkaisun arkistoitu sisältö.
Jaan Koort

**Jaan Koort** (6. marraskuuta 1883 Sootaga vald, Tartumaa – 14. lokakuuta 1935 Moskova) oli virolainen kuvanveistäjä, taidemaalari ja keramiikkataiteilija.

Koort kävi koulua 1896–1900 Tartossa. Vuonna 1901 hän osallistui Saksan Käsityöläisten yhdistyksen piirustuskurssille ja jatkoi sen jälkeen taideopintoja Pietarissa Stieglitzin opistossa (1902–1905). Vuosina 1905–1915 hän asui Pariisissa La Ruchen taiteilijayhteisössä. Hän työskenteli 1915–1916 Moskovassa ja sitten 1916–1921 Tartossa. 

Koort on haudattu Tallinnan Rahumäen hautausmaalle.

Jaan Koortin katu on Tallinnassa ja Tartossa.

Hänen poikansa Peep Koort (1920–1977) oli kasvatustieteilijä ja filosofian tohtori, ja tytär Tui Isis Lea Koort (1914 Pariisi – 2005) oli taidehistorioitsija.

## Kirjallisuutta
* Kaalu Kirme, *Jaan Koorti päevaraamat*, Kirjastus Kunst, Tallinna 1989.

## Aiheesta muualla
Duudsoni Elämää

**Duudsoni Elämää** on Extreme Duudsonit -stuntryhmän suomenkielinen televisiosarja, jota esitettiin vuonna 2004 yhden tuotantokauden verran. Sarjan pääosissa olivat Jarno Leppälä, Jukka Hildén ja Jarno Laasala. Sarja julkaistiin myös *Duudsonit – Ylpeän Häjy Mahtiboksi* DVD-kokoelmalla. Sarjassa esiintyi muun muassa The Bloodhound Gang, Lamourettes, Bam Margera, Phil ja April Margera, Don Vito, Exodus, Mad Mike Jones sekä Duudsoneiden vanhemmat.

## Jaksot

## Lähteet

 

## Aiheesta muualla
* Duudsoneiden viralliset sivut
* Subin Duudsonit-sivusto
Rahumäen hautausmaa

**Rahumäen hautausmaa** () on Tallinnassa Nõmmen kaupunginosassa sijaitseva hautausmaa. Se on perustettu 1903.

Hautausmaan puinen juutalainen kappeli on valmistunut 1910-luvulla, Kaarlen seurakunnan kappeli 1913 ja arkkitehti Elmar Lohun suunnittelema Pyhän Hengen seurakunnan kappeli 1932.
Mae Faggs

**Heriwentha Mae Faggs** (10. huhtikuuta 1932 – 27. tammikuuta 2000) oli yhdysvaltalainen pikajuoksija ja olympiavoittaja.

Faggs voitti kultaa 4 × 100 metrin viestijuoksussa Helsingin 1952 olympialaisissa. Hän juoksi ensimmäisen osuuden viestissä, jossa sekä Yhdysvallat että toiseksi sijoittunut Saksa juoksivat maailmanennätyksen 45,9&nbsp;s. Viimeisessä vaihdossa viestiä johtaneen Australian juoksijat pudottivat kapulan ja jäivät viidenneksi. Faggs oli ainoa 100 metrin juoksussa loppukilpailuun selviytynyt yhdysvaltalainen ja hän sijoittui kuudenneksi ajalla 12,1&nbsp;s.

Melbournen 1956 olympialaisissa Faggs juoksi pikaviestissä toisen osuuden ja sai olympiapronssia Yhdysvaltain tultua maaliin ajassa 44,9&nbsp;s. Australia oli 0,4 sekuntia nopeampi ja teki uuden maailmanennätyksen.

## Lähteet

* 
*
Virkistyskalastus

**Virkistyskalastus** on vapaa-ajankalastuksen tai harrastuskalastuksen muoto, jossa kalastetaan pääasiassa elämysten hankkimisen vuoksi. Äärimmäisessä muodossaan virkistyskalastus voi olla kilpaurheilua tuloksista, jolloin kyseessä on urheilukalastus.

Virkistyskalastusta voidaan harjoittaa myös erityisillä virkistyskalastusalueilla, johon lääninkalastuslupa ei riitä, vaan kalastuksesta täytyy suorittaa erillinen maksu virkistyskalastusalueen kalastusoikeuksien haltijalle kattamaan esimerkiksi kalanistutusten kustannuksia ja muita alueen kehittämiseen liittyviä kustannuksia.

## Järjestöt
Suomessa on tällä hetkellä yksi merkittävä vapaa-ajankalastusjärjestö. Vuonna 2000 perustettiin Suomen Vapaa-ajankalastajien Keskusjärjestö (SVK) kolmen liiton; Suomen Kalamiesten Keskusliiton (SKK), Suomen Urheilukalastajain liiton (SUKL) ja Suomen Metsästäjä- ja Kalastajaliiton (SMKL) kattojärjestöksi. Keskusjärjestö edistää vapaa-ajankalastusta, joka kestävällä tavalla ja monipuolisesti hyödyntää luontaisesti uusiutuvia kalakantoja.
Libyan kunnat

**Libyan kuntia** eli sha'biyat (, yks. *sha'biyah* ) on nykyään 22, aiemmin 32. 1990-luvulla sha'biyah-järjestelmä korvasi Libyan vanhan baladiyah-järjestelmän (). Baladiyah-järjestelmä taas korvasi Libyan kuvernementtijärjestelmän (, *muhafazah*), joka oli voimassa vuodesta 1960- ja -70 -luvuilla.

## Sha'biyat

*[[Sha'biyah]]* on Libyassa keksitty ja käytetty uudissana kuntaa vastaavalle hallinnolliselle alueelle.

### 22 sha'biyah -järjestelmä

### 32 sha'biyah -järjestelmä

Taulukosta puuttuu kaksi kuntaa: Al Qatrun ja Al-Jaghbub.

## Baladiyat

*[[Baladiyah]]*-järjestelmä on käytössä useassa arabimaissa. Baladiyah-sanalla viitataan kunkin maan ylimpään hallinnolliseen tasoon, joka on suurin piirtein kunnan vastine). Libyan baladiyah-järjestelmässä oli 25 kuntaa. Järjestelmä otettiin käyttöön 1970-luvun alkupuoliskolla, ja se korvasi vanhan kuvernementtijärjestelmän, joissa oli 3 kuvernementtia: (Tripolitania, Kyrenaika ja Fezzan). Suurin osa baladiyah-järjestelmän mukaisista kunnista on myös kuntina uudessa sha'biyah-järjestelmässä.

* 1 Ajdabiya
* 2 Al 'Aziziyah
* 3 Al Fatih
* 4 Al Jabal al Akhdar
* 5 Al Jufrah
* 6 Al Khums
* 7 Al Kufrah
* 8 An Nuqat al Khams
* 9 Ash Shati'
* 10 Awbari
* 11 Az Zawiyah
* 12 Banghazi
* 13 Darnah
* 14 Ghadamis
* 15 Gharyan
* 16 Mistarah
* 17 Murzuq
* 18 Sabha
* 19 Sawfajjin
* 20 Surt
* 21 Tarabulus (Tripoli)
* 22 Tarhunah
* 23 Tubruq
* 24 Yafran
* 25 Zlitan

## Vanha kuvernementtijärjestelmä

Tripolitania, Kyrenaika ja Fezzan olivat suurimman osaa historiastaan itsenäisiä valtioita Libyan yhdistymiseen asti. Kuvernementtijärjestelmää käytettiin 1970-luvulle asti.

## Lähteet

## Aiheesta muualla
* Libyan kunnat 
* Väestöluku
Barbara Jones

**Barbara Jones** (s. 26. maaliskuuta 1937) on entinen yhdysvaltalainen pikajuoksija. Hän on edelleen kaikkien aikojen nuorin yleisurheilun olympiavoittaja.

Jones voitti kultaa 4 × 100 metrin viestijuoksussa Helsingin 1952 olympialaisissa. Hän juoksi toisen osuuden viestissä, jossa sekä Yhdysvallat että toiseksi sijoittunut Saksa juoksivat maailmanennätyksen 45,9&nbsp;s. Viimeisessä vaihdossa viestiä johtaneen Australian juoksijat pudottivat kapulan ja jäivät viidenneksi. Jones oli tuolloin vasta 15-vuotias ja hänestä tuli olympialaisten yleisurheilun kaikkien aikojen nuorin olympiavoittaja. Rooman 1960 olympialaisissa Jones voitti pikaviestissä toisen kultamitalinsa ajalla 44,5&nbsp;s. Välierissä he juoksivat uuden maailmanennätyksen 44,4&nbsp;s.

Pan-Amerikan kisoissa 1955 Jones voitti kultaa 100 metrin juoksussa ja 4&nbsp;×&nbsp;100 metrin viestijuoksussa.

## Lähteet

* 
* 
*
Aminoglykosidit

**Aminoglykosidit** ovat ryhmä antibiooteiksi luokiteltuja lääkeaineita. Ne estävät bakteerien proteiinisynteesiä sitoutumalla bakteerin ribosomin 30S-alayksikköön. Aminoglykosidit tehoavat erityisesti gramnegatiivisiin aerobisiin bakteereihin, joita ovat esimerkiksi *[[Pseudomonas]]*-, *[[Enterobacter]]*- ja *[[Acinetobacter]]*-suvut. 

Aminoglykosideissa on aminosyklitoliin liittyneenä kaksi tai useampia
aminosokereita.

Aminoglykosideihin kuuluvat muun muassa seuraavat lääkeaineet:
*amikasiini
*gentamisiini
*kanamysiini
*neomysiini
*netilmisiini
*streptomysiini
*tobramysiini

## Toimintamekanismi
Aminoglykosidit eivät läpäise bakteerin solukalvoa helposti ja niiden toiminta perustuu kaskaadireaktioon, jossa yksittäiset kalvon läpäisseet aminoglykosidimolekyylit pystyvät haittaamaan kalvoproteiinien synteesiä riittävästi, jotta solukalvon läpäisevyys muuttuu. Aminoglykosidien sitoutuminen bakteerin ribosomeihin heikentää translaation oikolukua, mikä johtaa mRNA:n väärinlukemiseen, ennenaikaiseen synteesin päättymiseen tai molempiin ja siten virheisiin proteiinisynteesissä. Poikkeavien proteiinien lisääminen bakteerin solukalvoon voi aiheuttaa muutoksia sen läpäisevyydessä ja johtaa aminoglykosidien lisääntyneeseen sisäänvirtaukseen solulimaan. Tämä lisää proteiinisynteesin heikentämistä ja aiheuttaa muutoksia useammissa kalvoproteiineissa, mikä saa aikaan kriittisiä vaikeuksia solun homeostaasin ylläpitämisessä ja lopulta johtaa solun kuolemaan. 

## Aiheesta muualla
*Terveysportti, metatesaurus: Aminoglykosidit
*Terveysportti, terveyskirjasto: Aminoglykosidi
*Medicina: Aminoglykosidit, sivu 839 -  
*Kevin M Krause, Alisa W Serio, Timothy R Kane, Lynn E Connolly, National Library of Medicine (NIH): Aminoglycosides: An Overview
Lorenzo Wright

**Lorenzo Wright** (9. joulukuuta 1926 – 27. maaliskuuta 1972) oli yhdysvaltalainen pikajuoksija ja olympiavoittaja.

Wright voitti kultaa 4 × 100 metrin viestijuoksussa Lontoon 1948 olympialaisissa. Hän juoksi viestissä toisen osuuden, ja hänen ja Barney Ewellin välillä suoritettu ensimmäinen vaihto tuomittiin aluksi tapahtuneeksi vaihtoalueen ulkopuolella, minkä vuoksi Yhdysvallat hylättiin. Kolme päivää myöhemmin hylkäys peruttiin, kun vääräksi epäiltyä vaihtoa oli tarkasteltu filmiltä, ja Yhdysvaltain joukkue sai kultamitalinsa. Joukkueen voittoaika oli 40,6&nbsp;s, josta Ison-Britannian joukkue jäi 0,7 sekunnin päähän.

## Lähteet
* 
*
NS Sevmorput

**NS Sevmorput** ()  on ydinkäyttöinen arktisiin oloihon suunniteltu kauppalaiva, jota liikennöi valtiollinen Rosatom, aiemmin kaupallisesti toimiva Murmansk Shipping Company. Alus luovutettiin palvelukseen vuonna 1988. Sevmorputin ydinreaktori ladattiin uudelleen vuoden 2003 telakoinnissa.

Alus on vahvistettu kulkemaan jäässä ja selviää ilman jäänmurtajan apua 1,2 metrin paksuisesta kiintojäästä. 

Elokuussa 2007 *Sevmorput* siirrettiin telakalle. Muutostöiden odotettiin kestävän 18 kuukautta. Työ viivästyi rahoitusongelmien johdosta. Mittavien muutostöiden jälkeen alus palasi käyttöön vuonna 2016. Vuonna 2023 se oli ainoa käytössä oleva ydinkäyttöinen kauppalaiva maailmassa.

## Tekniset tiedot
* Pituus: 260,3 m
* Leveys: 32,2 m   
* Suurin sallittu syväys avovedessä: 11,8 m
* Suurin syväys jäissä: 10,65 m
* Suurin sallittu kuollut paino avovedessä: 33 980 tonnia
* Suurin kuollut paino jäissä: 26 420 tonnia

* Nopeus avovedessä: 20 solmua (37 km/h)
* Propulsio
**Teho: 29 420 kW
*** Reaktori: 1x KLT-40
*** Apulaitteet:
****3 turbogeneraattoria, 1&nbsp;700 kW kukin
****2 dieselgeneraattoria (varalla), 600 kW kukin
****2 hätävirtalähdettä (Diesel), 200 kW kukin
****Vara-ajovoimanlähde: Öljykäyttöinen kattila (Höyryn ulostulo: 50&nbsp;t/h, paine: 25&nbsp;kg/cm2, höyryn lämpötila: 360&nbsp;°C)

## Katso myös
* Luettelo ydinkäyttöisistä siviilialuksista

## Lähteet
* http://atomic.msco.ru/cgi-bin/common.cgi?lang=eng&skin=menu2&fn=lihter 
* http://murmansk.aspol.ru/aboutreg/atomflot/smp.html 

### Viitteet

## Aiheesta muualla
* Sevmorput
Jiří Lánsky

**Jiří Lánsky** (17. syyskuuta 1933 Praha – 14. helmikuuta 2017) oli tšekkoslovakialainen korkeushyppääjä.

Lánsky saavutti Bernin EM-kilpailuissa 1954 korkeushypyssä hopeaa tuloksella 198&nbsp;cm. Hän hävisi Ruotsin Bengt Nilssonille neljä senttimetriä. Tukholman EM-kilpailuissa 1958 hän saavutti toistamiseen hopeaa, nyt tuloksenaan 210&nbsp;cm. Hän hävisi jälleen ruotsalaiselle, kun mestaruuden vei Rickard Dahl kaksi senttimetriä paremmalla tuloksella. Rooman 1960 olympialaisissa Lánsky sijoittui seitsemänneksi tuloksella 203&nbsp;cm. Paremmilla sijoilla oli kolme neuvostoliittolaista, kaksi yhdysvaltalaista ja yksi ruotsalainen.

## Lähteet
* 
* 

### Viitteet
Jaroslav Kovár

**Jaroslav Kovár** (12. toukokuuta 1934 – 14. helmikuuta 2015) oli tšekkoslovakialainen korkeushyppääjä.

Kovár saavutti Bernin EM-kilpailuissa 1954 korkeushypyssä pronssia tuloksella 196&nbsp;cm. Hänen edelleen sijoittuivat Ruotsin Bengt Nilsson ja hänen maanmiehensä Jiří Lánsky.

## Lähteet
Käsämä

**Käsämä** on kylä Liperissä. Käsämästä on matkaa Joensuuhun noin 25 kilometriä, Liperin kirkonkylälle 13 kilometriä ja Viinijärvelle 10 kilometriä. Asukkaita kylässä on noin 650.

Käsämän koulu oli 3-opettajainen alakoulu, jossa oli 65–70 oppilasta. Koulu lakkautettiin vuonna 2014.

Kylällä on entinen Kaprakan kuntoutuskeskus ja Liperin Ammattioppilaitos, sittemmin Verven kuntoutuskeskus, jonka omisti hengitysliitto. Nykyisin sen tiloissa toimii Ammattiopisto Luovin Liperin yksikkö. Veljesharju on rakennettu 1948 ja sen suunnittelija on Viljo Revell. Käsämässä oli kyläkauppa, joka lopetti elokuussa 2014. Teboil-huoltoasema jatkaa toimintaansa edelleen.

Joensuusta Kuopion suuntaan lähtevä valtatie 9 ja Varkauden suuntaan lähtevä valtatie 23 sekä Pieksämäki–Joensuu-rata kulkevat Käsämän kautta. Lisäksi Liperin suunnasta tuleva seututie 482 kulkee Käsämän kautta ja jatkuu yhdystienä 5031 Polvijärven Sotkumaan. Vuoteen 1988 asti Sotkumaan johtavalla tiellä oli Käsämän lossi; sen paikalle valmistui silta, joka ylittää Viinijärven. Lähellä Käsämän kyläkeskusta sijaitsi myös Liperin rautatieasema.

## Aiheesta muualla
* Käsämän kyläsivut
Emil Warburg

**Emil Gabriel Warburg** (9. maaliskuuta 1846 Altona – 28. heinäkuuta 1931 Bayreuth) oli saksalainen fyysikko, joka oli uransa aikana fysiikan professori Strasbourgin, Freiburgin ja Berliinin yliopistoissa. Hän toimi Deutsche Physikalische Gesellschaftin puheenjohtajana vuosina 1899–1905.

Warburg tutki kineettistä kaasuteoriaa, sähkönjohtavuutta, kaasupurkauksia, lämpösäteilyä, ferromagnetismia ja valokemiaa. Kahdelle hänen oppilaistaan on myönnetty Nobel-palkinto: James Franck (Nobelin fysiikanpalkinto vuonna 1925) ja Hans von Euler-Chelpin (Nobelin kemianpalkinto vuonna 1929). Hänen oppilaitaan olivat myös Eduard Grüneisen, Robert Pohl ja Erich Regener.

Emil Warburg oli Nobel-palkitun lääketieteilijän Otto Heinrich Warburgin isä.

## Lähteet
Privas

**Privas** on kaupunki Kaakkois-Ranskassa. Se on Ardèchen departementin prefektuuri Rhône-Alpesin alueella (*région*). Se on toiseksi pienin Ranskan departementin hallintokeskus. Sitä pienempi on vain Foix. Se on viidenneksi suurin kaupunki Ardèchessa. Sitä suurempia ovat Annonay, Aubenas, Guilherand-Granges ja Tournon-sur-Rhône.

## Lähteet

## Aiheesta muualla
Rolf Beilschmidt

**Rolf Beilschmidt** (s. 8. elokuuta 1953) on entinen itäsaksalainen korkeushyppääjä. Hän oli viimeisiä kierähdystyylillä menestyneitä korkeushyppääjiä.

Beilschmidt sijoittui seitsemänneksi Montréalin 1976 olympialaisten korkeushypyssä tuloksella 218&nbsp;cm. Seuraavana vuonna hän voitti maailmancupin korkeushyppykilpailun tuloksella 230&nbsp;cm ja hyppäsi ennätyksensä 231&nbsp;cm, joka on yhä 30 vuotta myöhemmin kaikkien aikojen kolmanneksi paras kierähdystyylillä hypätty tulos. Prahan EM-kilpailuissa 1978 hän saavutti pronssia tuloksella 228&nbsp;cm.

Sisäratojen EM-kilpailuissa Beilschmidt saavutti hopeaa San Sebastiánissa 1977 (tulos 222&nbsp;cm) ja Milanossa 1978 (tulos 229&nbsp;cm). Jälkimmäisessä kilpailussa Vladimir Jaštšenko hyppäsi hallimaailmanennätyksen ja kaikkien aikojen parhaan kierähdystyylillä tehdyn tuloksen 235&nbsp;cm.

## Lähteet
* 
* 
* 
*
Ellen Kushner

**Ellen Kushner** (s. 6. lokakuuta 1955 Washington, DC) on yhdysvaltalainen fantasiakirjailija ja radiotoimittaja. Kushnerin romaani *[[Thomas Riiminiekka]]* (1990) voitti World Fantasy -palkinnon ja Mythopoeic-palkinnon 1991. Suomessa se voitti vuoden parhaalle käännösfantasiateokselle jaettavan Tähtifantasia-palkinnon vuonna 2009.

Uransa alussa Kushner kirjoitti Choose Your Own Adventure -pelikirjoja. Hänen esikoisromaaninsa *Swordspoint* julkaistiin vuonna 1987. Sen kanssa samaan fantasiamaailmaan ovat sittemmin sijoittuneet myös hänen kirjansa *Fall of Kings* (2002, yhdessä Delia Shermanin kanssa) ja *Priviledge of the Sword* (2006). Fantasiakirjallisuuden asiantuntijan Jukka Halmeen mukaan Kushner on ”tarkkanäköinen ja omintakeinen fantasiakirjailija, jonka teoksissa esiintyy voimakkaana ajatus fantasian moninaisuudesta”.

Kushner on juutalaista syntyperää ja kasvanut Ohiossa. Hän asuu New Yorkissa yhdessä vaimonsa Delia Shermanin kanssa (he avioituivat 1996). Hän juonsi radio-ohjelmaa *Sound & Spirit* vuosina 1996−2010. Hän on työskennellyt myös opettajana ja luennoitsijana.

Kushner oli kunniavieraana vuoden 2010 Finnconissa Jyväskylässä.

## Suomennettu teos

* 

## Lähteet

## Aiheesta muualla
* Kotisivut. 
* Esittely . 
* Vaskikirjat.
* Jeff Berkwits: Blowing the Horns of Elfland: Ellen Kushner and the Magic of Music. SF Site. 
* Strange Horizonsin haastattelu 2002 . 
* Henry Jenkins: Ellen Kushner.
Pablo Hernández (espanjalainen jalkapalloilija)

**Pablo Hernández Domínguez** (s. 11. huhtikuuta 1985 Castellón de la Plana, Espanja) on espanjalainen jalkapallovalmentaja ja entinen pelaaja. Syyskuusta 2025 lähtien hän on toiminut CD Castellónin päävalmentajana. 

Hernández oli pelipaikaltaan laitalinkki tai hyökkäävä keskikenttäpelaaja. Hän pelasi vuonna 2023 päättyneellä ammattilaisurallaan kotimaansa lisäksi Englannissa ja Qatarissa.

## Ura pelaajana

### Seurajoukkue
Hernández pelasi juniorina Castellónissa ja Valenciassa. Vuosina 2004–2007 hän pelasi Valencian B-joukkueessa sekä lainalla Tercera Divisiónin Ondassa ja Segunda Divisiónin Cádizissa. Ensiesiintymisensä Valencian edustusjoukkueessa Hernández teki kauden 2005–2006 päätösottelussa Osasunaa vastaan.

Heinäkuussa 2007 Hernández siirtyi Getafeen osana kauppaa, jossa toiseen suuntaan siirtyi puolustaja Alexis. Jo tammikuussa 2008 Valencia kuitenkin ilmoitti käyttävänsä sopimuksessa olleen miljoonan euron takaisinostopykälän ja ostavansa Hernándezin kauden jälkeen takaisin. Hän solmi Valencian kanssa kuusivuotisen sopimuksen kesäkuussa 2008. Getafessa Hernández ylsi kaudella 2007–2008 Copa del Reyn loppuotteluun, jossa juuri Valencia vei voiton, ja UEFA Cupin puolivälieriin.

Elokuussa 2012 Hernández siirtyi Englannin Valioliigan Swansea Cityyn 5,55 miljoonan punnan siirtosummalla ollen seuran silloinen ennätysostos. Hän oli voittamassa Englannin liigacupin mestaruutta helmikuussa 2013. Elokuussa 2014 Hernández siirtyi Qatar Stars Leaguen Al-Arabiin. Kauden 2015–2016 hän pelasi lainalla Espanjan Primera Divisiónin Rayo Vallecanossa.

Hernández siirtyi elokuussa 2016 englantilaiseen Leeds Unitediin aluksi puolivuotisella lainasopimuksella. Tammikuussa 2017 hän siirtyi Leedsiin pysyvästi. Vuosina 2017–2020 hän pelasi Leedsissä 151 Mestaruussarjan ottelua, joissa hän teki 34 maalia. Leeds nousi kauden 2019–2020 päätteeksi takaisin Valioliigaan ja Hernández pelasi kaudella 2020–2021 Valioliigassa 16 ottelua, joissa hän syötti kaksi maalia. Leeds ei jatkanut Hernándezin sopimusta enää kaudelle 2021–2022.

Hernández palasi kesällä 2021 kasvattajaseuraansa Castellóniin, joka pelasi tuolloin Espanjan kolmannella sarjatasolla. Hän pelasi Castellónissa kahden kauden aikana 52 sarjaottelua, joissa hän teki kuusi maalia, sekä neljä nousukarsintaottelua.

Heinäkuussa 2023 Hernández ilmoitti lopettavansa pelaajauransa.

### Maajoukkue
Espanjan maajoukkueessa Hernández debytoi 20. kesäkuuta 2009 Maanosaliittojen cupin ottelussa Etelä-Afrikkaa vastaan. Hänet valittiin turnaukseen korvaamaan loukkaantunut Andrés Iniesta.

## Ura valmentajana
Hernándezin valmentajaura alkoi kesällä 2024, kun hän aloitti Castellónin reservijoukkueen päävalmentajana.

Syyskuussa 2025 Hernández nousi Castellónin edustusjoukkueen väliaikaiseksi päävalmentajaksi. Marraskuussa 2025 hänet nimitettiin Castellónin vakituiseksi päävalmentajaksi.

## Lähteet

## Aiheesta muualla
* Pablo Hernándezin tilastot BDFutbol-sivustolla
Universeum

**Universeum** on tiedekeskus Göteborgin kaupungissa Ruotsissa. Se sijaitsee lähellä Lisebergin huvipuistoa ja Maailmankulttuurin museota. Tiedekeskus on perustettu vuonna 2001. Rakennuksen on suunnitellut Gert Wingårdh. Näyttelyissä on kokeellisia kohteita eri aihepiireistä mutta myös eläviä eläimiä. Tiedekeskus on yhteistyössä useiden ruotsalaisten yliopistojen kanssa.

## Aiheesta muualla

* Universeumin kotisivut
Scott E. Parazynski

**Scott Edward Parazynski** (s. 28. heinäkuuta 1961 Little Rockissa, Arkansasissa) on yhdysvaltalainen lääkäri ja entinen astronautti. Parazynski kävi viidesti avaruudessa, joista viimeisin oli STS-120 vuoden 2007 lokakuussa. Hän oli astronautti vuodesta 1992 maaliskuuhuun 2009, jolloin siirtyi yksityiselle sektorille. Parazynski kävi avaruudessa vuosina 1994, 1997, 1998, 2001 ja 2007. Hän on ainoa ihminen joka on käynyt avaruudessa ja kiivennyt Mount Everestille.

Parazynski on naimisissa ja hänellä on kaksi lasta.
Tapputi

**Tappūti-Beat-ekali**, myös **Tapputi-Belatikallim**, on kemian historiassa maailman ensimmäisenä kemistinä pidetty henkilö. Hän oli hajuvesien valmistaja, *parfyrmööri*, joka on mainittu Nuolenpääkirjoituksessa Mesopotamiasta toiselta vuosituhannelta eaa. Hän käytti materiaalina monenlaisia aineita, kuten kukkia, öljyjä, mirhaa ja balsamia, joihin hän lisäsi vettä ja sitten tislasi ja suodatti useita kertoja.

## Lähteet
Mary McCartney

**Mary Anna McCartney** (s. 28. elokuuta 1969 Lontoo, Englanti, Yhdistynyt kuningaskunta) on englantilainen valokuvaaja. Hän on Paul ja Linda McCartneyn tytär. Muotisuunnittelija Stella McCartney on Mary McCartneyn nuorempi sisko. McCartneyllä on myös isosiskopuoli Heather McCartney. 

McCartney meni naimisiin Alistair Donaldin kanssa 26. syyskuuta 1998 ja heillä on kaksi lasta (s. 1999 ja 2002).
Alexander Slotte

**Mathias Alexander Slotte** (7. huhtikuuta 1861 Alaveteli – 3. huhtikuuta 1927 Helsinki) oli suomenruotsalainen opettaja, kirjailija, sanoittaja ja teatterikriitikko. Slotte käytti myös nimimerkkejä *Sebastian Friis* ja *M.A.S.*.

## Henkilöhistoria
Slotten vanhemmat olivat herastuomari Carl Johan Slotte ja tämän ensimmäinen vaimo Anna Elisabet Varila. Slotte pääsi ylioppilaaksi 1882. Hän toimi opettajana Helsingin ruotsalaisessa  kansakoulussa vuodesta 1888 ja Helsingin taideyhdistyksen keskuskoulussa 1890–1893. Slotte oli Hufvudstadsbladetin teatteri- ja kirjallisuusarvostelijana 1890–1907 ja Helsingin ruotsalaisen kansannäyttämön ohjaajana ja apulaisjohtajana sekä teatterin oppilaskunnan johtajana 1902–1904.  

Karl Fredrik Slotte, Alexander Slotten veli, oli fysiikan professori.

Alexander Slotten muistopatsas sijaitsee Alavetelissä.

## Kirjallinen tuotanto
Slotten kirjalliseen tuotantoon kuuluu neljä näytelmää, runokokoelma *Sånger och syner* (1918) sekä kaksi kokoelmaa Pohjanmaalle sijoittuvia kertomuksia, *Karlebybor och andra* (1912) ja *Solskensfolk och andra berättelser* (1923).

### Teoksia
* *Nej, ta hålen nan målar min stugå rö! Bemböling på Gamlakarleby-mål i tre akter af Sebastian Friis*.  Brage, Helsingfors 1909.
* *Den stora islossningen: Skådespel i fyra akter.* Uppförd å Svenska teatern i Helsingfors af Folkteatern 15 november – 17 december 1910. Söderström 1912.
* *Karlebybor och andra: Historier ur allmoge- och småstadslifvet*. Helsingfors 1912, 2. painos 1919.
* *Toner från stugor och stigar: Dikter till folkmelodier*, kirj. Alex. Slotte, Ernst V. Knape ja Jonatan Reuter.  Brage, Helsingfors 1913.
* *En svag stackare och Halfdan Skald: Två skådespel*. Söderström 1914.
* *Bröllopssvit: Tio dikter till folkmelodier tillegnade Brage*. Helsingfors 1916.
* *Sånger och syner: Dikter (Folkmelodier)*. Tonsättningar av Otto Andersson, Bengt Carlsson, Axel von Kothen; teckningar av Albert Leidenius. Söderström 1918.
* *När aftonklockan ljuder: Tal till seniorerna vid Åbolyceisternas kamratfest den 1 juni 1922*. Helsingfors 1922.
* *Utvandrarne: Folklivsbild i en akt*. Fram, Vasa 1922.
* *Solskensfolk och andra berättelser*. Söderström 1923.
* *Hembygd, solbygd! Festdikt för sång- och hembygdsfesten i Nedervetil den 21 juni 1925*. Gamlakarleby 1925.
* *Vår lyckas arvland: För Borgå folkhögskola vid dess fest den 27 mars 1926*. Borgå 1926.

## Lähteet
* Suomen kirjailijat-tietokanta 
* Wikiaineisto: Kuka kukin oli 1961
* Nykarlebyvyer: Alexander Slotte 1861–1927 
* Uppslagverket Finland 

### Viitteet

## Aiheesta muualla
* Solvikin tontti ja Ljungheda  (Slottella oli vuosina 1900–1915 mökki Helsingin lähellä Vuosaaren Aurinkolahdessa)